የቻይና ኮርፖሬሽን ለኢትዮጵያ ባቡር ሊያቀርብ ነው
አዲስ አበባ ፣ መጋቢት 8/ 2006 (ዋኢማ) – የቻይናው ባቡር አምራች ኮርፖሬሽን /ሲ ኤን አር/ 41 ዘመናዊ ባቡሮችን ለማቅረብ የሚያስችለውን ስምምነት ከኢትዮጵያ ጋር ተፈራረመ።ባቡሮቹ አገልግሎት ላይ የሚውሉት በአዲስ አበባ እየተገነባ ላለው የቀላል ባቡር መስመር መሆኑ ተመልክቷል።ኮርፖሬሽኑ እንደገለፀው፥ ባቡሮቹ የፀሀይ ብርሃንን በመቋቋም በአለም አቀፍ ደረጃ የተመሰከረላቸው ናቸው።በስዓት ከ70 ኪሜ በላይ መጓዝ የሚችሉት እነዚህ ባቡሮች የአዲስ አበባን የፀሃይና የዓየር ሁኔታ ባገናዘበ መልኩ የሚመረቱ ናቸው።በስምምነቱ መሰረት ኮርፖሬሽኑ የመጀመሪያዎቹን ባቡሮች እንደ አውሮፓውያን የቀን አቆጣጠር በ2014 ማብቂያ ላይ ለኢትዮጵያ የሚያቀርብ ይሆናል።ሲ ኤን አር በቻይና ትልቁ የባቡር አምራች ኮርፖሬሽን ሲሆን፥ በፈረንጆቹ 2013  ላይ 391 ሚሊዮን የአሜሪካን ዶላር ትርፍ አግኝቷል።(ኤፍ.ቢ.ሲ.)